text: Ny etape af Kongeå-sti sættes igang
  19 marts 2015 kl. 18.54
  Find vandreskoene frem: Nu bliver det snart muligt at gå tur langs Kongeåen, der har sit udspring her sydøst for Vamdrup og løber ud ved Esbjerg. På mandag tages første spadestik til 32 kilometer vandresti i Esbjerg-delen.
  Ruten kommer til at gå fra Esbjerg i vest og tværs over Jylland grænsen til Kolding Kommune.
  Lige nu er Vejen Kommune i fuld gang med at lave vandrestien, og nu begynder Esbjerg også med deres del af ruten. Det sidste stykke gennem Kolding kommer senere.
  Det har taget lang tid at få projektet på plads. Laila Frederiksen er formand for inititativgruppen i Esbjerg Kommune. Arbejdet har stået på i tre år. Faktisk har de her lokalt i Jernved allerede tyvstartet.
  Stien, der er markeret med pæle, går langs med - eller krydser endda - flere gange landmænds og andre private lodsejeres grunde. Nogle har sagt nej tak til at deltage, men de fleste har sagt ja tak. Faktisk er 50 lodsejere med i projektet.
  Det koster 8 mill. kroner i alt. Betalt især af fonde. Inklusiv små gangbroer, shelterpladser, fiskepladser for handicappede og kanoophalingspladser.
  